VDSS sklep Psp 158/2014
Sodna praksa Višjega delovnega in socialnega sodišča, 2014-04-03

Edo Škrabec (preds.), Jože Cepec (poroč.), Nada Perić Vlaj

Tožnik je tožbo zoper odločbo tožene stranke vložil po izreku 30-dnevnega zakonskega roka (72. člen ZDSS-1), zato je potrebno njegovo tožbo kot prepozno zavreči.

Pritožba se zavrne in se potrdi izpodbijani sklep sodišča prve stopnje.

Sodišče prve stopnje je zavrglo tožbo, ker jo je tožnik vložil po izteku 30 dnevnega zakonskega roka.

Zoper sklep se pritožuje tožnik. V pritožbi navaja, da je bila tožba vložena pravočasno in odposlana na sodišče po pošti in s faksom iz A. pred iztekom 30 dnevnega zakonskega roka. Zahteva odpravo sklepa tožene stranke št. ... z dne 14. 8. 2012 ter, da se ugotovi, da izpolnjuje pogoje za pridobitev pravice do invalidske pokojnine na podlagi meddržavnega sporazuma o socialni varnosti in zahteva izplačilo pokojnine od 20. 1. 2006 dalje.

Pritožbeno sodišče je preizkusilo izpodbijani sklep v skladu s 366. členom Zakona o pravdnem postopku (ZPP; Ur. l. RS, št. 26/99 s spremembami). Ob preizkusu, opravljenem po 2. odstavku 350. člena ZPP, pritožbeno sodišče ugotavlja, da je sodišče prve stopnje pravilno in popolno ugotovilo dejansko stanje, na tako ugotovljeno dejansko stanje pravilno uporabilo materialno pravo pri tem pa tudi ni prišlo do bistvenih kršitev določb pravdnega postopka, na katere pritožbeno sodišče pazi po uradni dolžnosti.

Sodišče prve stopnje je ugotovilo naslednje dejansko stanje. Tožnik je dokončni izpodbijani sklep tožene stranke prejel dne 27. 8. 2012, kot je to razvidno iz podpisane vročilnice v upravnem spisu. Tožba je bila vložena 27. 9. 2012. Tridesetdnevni rok za vložitev tožbe, kakor ga določa 72. člen Zakona o delovnih in socialnih sodiščih (ZDSS-1; Ur. l. RS, št. 2/2004 in nasl.) se je iztekel dne 26. 9. 2012. Tožba je bila tako vložena prepozno.

Tožnik je prvostopenjsko odločbo tožene stranke prejel v sredo dne 30. 5. 2012. Petnajstdnevni pritožbeni rok se je iztekel v četrtek dne 14. 6. 2012. Tožnikova pritožba zoper odločbo je bila vložena priporočeno na pošto dne 15. 6. 2012, torej po izteku 15 dnevnega pritožbenega roka. Že iz tega razloga bi sodišče prve stopnje, v skladu s 75. členom ZDSS-1, ob prehodnem preizkusu tožbe, lahko izdalo sklep, s katerim se tožba zavrže. Citirani člen ZDSS-1 določa, da po predhodnem preizkusu tožbe sodišče izda sklep, s katerim se tožba zavrže, tudi v primerih, če je bila tožba vložena prezgodaj ali je zoper upravni akt, ki se izpodbija, mogoča pritožba, pa pritožba sploh ni bila vložena ali pa je bila vložena prepozno. V danem primeru je bila že pritožba vložena prepozno in je iz tega razloga tožena stranka s sklepom z dne 14. 8. 2012 pritožbo kot prepozno zavrgla. Citirani sklep je bil tožniku vročen dne 27. 8. 2012, tridesetdnevni rok je potekel dne 26. 9. 2012, pritožba pa je bila vložena dne 27. 9. 2012. Kdaj sta bili tožniku vročeni prvostopenjska in dokončna odločba tožene stranke izhaja iz povratnic iz kuverte pripete k tožbi je razvidno, da je tožnik oddal tožbo priporočeno na pošto dne 27. 9. 2012 priporočeno pod št. ....

Pritožbeno sodišče tako ne more slediti pritožbenim navedbam tožnika, da je bila vložena tožba po pošti in po faksu iz A., pravočasno pred potekom zakonskega roka. Iz prej citirane dokumentacije izhaja drugačno dejansko stanje. Pritožbeno sodišče še ugotavlja, da v sodnem spisu ni nobenega faksa, ki bi ga tožnik poslal sodišču prve stopnje.

Ker je pravočasna vložitev tožbe procesna predpostavka, v skladu z določbo 72. člena ZDSS-1, sodišče zadeve ni moglo obravnavati po vsebini temveč je z izpodbijanim sklepom tožbo kot prepozno vloženo zavrglo.

Na podlagi navedenega je pritožbeno sodišče v skladu s 2. točko 365. člena ZPP pritožbo zavrnilo kot neutemeljeno in potrdilo sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.